b'\n_START_ARTICLE_\nJukka Lindstedt\n_START_PARAGRAPH_\nJukka Ilmari Lindstedt (s. 17. joulukuuta 1958 Helsinki) on suomalainen juristi, joka on toiminut eduskunnan apulaisoikeusasiamiehen\xc3\xa4 ja ty\xc3\xb6skennellyt muun muassa Kansallisarkistossa tutkimusjohtajana, oikeusministeri\xc3\xb6ss\xc3\xa4 lains\xc3\xa4\xc3\xa4d\xc3\xa4nt\xc3\xb6neuvoksena ja tutkijana Oikeuspoliittisessa tutkimuslaitoksessa sek\xc3\xa4 tasavallan presidentin kansliassa presidentti Tarja Halosen oikeudellisena neuvonantajana ja kabinetin j\xc3\xa4senen\xc3\xa4. H\xc3\xa4n on ollut my\xc3\xb6s Syrjint\xc3\xa4lautakunnan puheenjohtajana._NEWLINE_Kev\xc3\xa4\xc3\xa4ll\xc3\xa4 2012 Lindstedt nimitettiin m\xc3\xa4\xc3\xa4r\xc3\xa4aikaiseksi hallintoneuvokseksi korkeimpaan hallinto-oikeuteen. Sittemmin h\xc3\xa4net nimitettiin ensin m\xc3\xa4\xc3\xa4r\xc3\xa4aikaiseksi ja kev\xc3\xa4\xc3\xa4ll\xc3\xa4 2015 vakituiseksi Helsingin hovioikeuden hovioikeudenneuvokseksi._NEWLINE_Lindstedt on koulutukseltaan oikeustieteen tohtori. H\xc3\xa4n on v\xc3\xa4itellyt vuonna 1999 kuolemanrangaistuksesta Suomessa. H\xc3\xa4n on my\xc3\xb6s auskultoituaan saanut varatuomarin arvon.'